b'\n_START_ARTICLE_\nHer\xc3\xa4\xc3\xa4misi\xc3\xa4\n_START_SECTION_\nJuoni\n_START_PARAGRAPH_\nOn vuosi 1969. Tri Malcolm Sayer (Robin Williams) on ty\xc3\xb6lleen omistautunut ja v\xc3\xa4litt\xc3\xa4v\xc3\xa4 l\xc3\xa4\xc3\xa4k\xc3\xa4ri er\xc3\xa4\xc3\xa4ss\xc3\xa4 bronxilaisessa sairaalassa New Yorkissa. H\xc3\xa4n on ty\xc3\xb6skennellyt tiiviisti erityisten, katatoniseen tilaan vajonneiden potilaiden kanssa, jotka selvisiv\xc3\xa4t vuosien 1917\xe2\x80\x931928 aikana riehuneesta Von Economon taudista. Sayers huomaa, ett\xc3\xa4 potilaiden katatonisen tilan voi l\xc3\xa4p\xc3\xa4ist\xc3\xa4 tietynlaisilla virikkeill\xc3\xa4. Er\xc3\xa4\xc3\xa4t potilaat muun muassa nappaavat heit\xc3\xa4 kohti heitetyn pallon, tunnistavat tutun musiikin ja tuntevat ihmiskosketuksen, mik\xc3\xa4 tarjoaa sairaalan henkil\xc3\xb6kunnalle vilauksen potilaiden salaiseen maailmaan. Leonard Lowe-nimiseen potilaaseen (Robert De Niro) on kuitenkin hankalaa saada kontaktia n\xc3\xa4ill\xc3\xa4k\xc3\xa4\xc3\xa4n keinoilla, mutta Sayer tajuaa pian Leonardin pystyv\xc3\xa4n kommunikoivan h\xc3\xa4nelle Ouija-laudan avulla._NEWLINE_Sayer osallistuu yhten\xc3\xa4 p\xc3\xa4iv\xc3\xa4n\xc3\xa4 er\xc3\xa4\xc3\xa4ss\xc3\xa4 konferenssissa luennolle, joka k\xc3\xa4sittelee L-Dopa-nimist\xc3\xa4 l\xc3\xa4\xc3\xa4kett\xc3\xa4 ja sen Parkinsonin taudista k\xc3\xa4rsivill\xc3\xa4 ihmisill\xc3\xa4 aikaansaamia vaikutuksia. Sayer alkaa uskoa, ett\xc3\xa4 l\xc3\xa4\xc3\xa4ke voisi osoittautua hy\xc3\xb6dylliseksi my\xc3\xb6s h\xc3\xa4nen omien potilaidensa kohdalla. Sayer tekee kokeilun Leonard Lowella, ja seuraukset ovat \xc3\xa4llistytt\xc3\xa4v\xc3\xa4t: Leonard \xe2\x80\x9dher\xc3\xa4\xc3\xa4\xe2\x80\x9d katatonisesta tilastaan t\xc3\xa4ysin. T\xc3\xa4m\xc3\xa4n seurauksena Sayer pyyt\xc3\xa4\xc3\xa4 rahoitusta, jotta kaikki katatoniset potilaat voisivat saada L-Dopaa ja \xe2\x80\x9dher\xc3\xa4t\xc3\xa4\xe2\x80\x9d takaisin todellisuuteen._NEWLINE_Sill\xc3\xa4 v\xc3\xa4lin Leonard sopeutuu uuteen el\xc3\xa4m\xc3\xa4\xc3\xa4ns\xc3\xa4 ja alkaa tuntea vetoa Paulaan (Penelope Ann Miller), er\xc3\xa4\xc3\xa4n toisen potilaan tytt\xc3\xa4reen. Leonard ja Paula alkavat viett\xc3\xa4\xc3\xa4 aikaa yhdess\xc3\xa4 aina, kun Paula tulee sairaalaan tapaamaan is\xc3\xa4\xc3\xa4ns\xc3\xa4. Leonard alkaa my\xc3\xb6s vastustaa sairaalan asettamia rajoituksia, sill\xc3\xa4 h\xc3\xa4n haluaisi itselleen vapauden menn\xc3\xa4 ja tulla oman tahtonsa mukaan. H\xc3\xa4n aloittaa my\xc3\xb6s pienen kapinan riidelless\xc3\xa4\xc3\xa4n tapauksestaan yh\xc3\xa4 uudestaan ja uudestaan Sayerin ja sairaalan johdon kanssa. Sayer huomaa Leonardin tulevan yh\xc3\xa4 vauhkommaksi kamppaillessaan sairaalan johtoa ja henkil\xc3\xb6kuntaa vastaan p\xc3\xa4\xc3\xa4st\xc3\xa4kseen "vapaaksi\xe2\x80\x9d. Lis\xc3\xa4ksi Leonardin kasvojen ja muun kehon lihasten useat nyk\xc3\xa4ykset ilmaisevat, ett\xc3\xa4 Leonardilla on vaikeuksia hallita niit\xc3\xa4._NEWLINE_Sayer ja sairaalan henkil\xc3\xb6kunta riemuitsevat yh\xc3\xa4 L-Dopan aikaansaamista tuloksista, mutta pian he saavat huomata l\xc3\xa4\xc3\xa4kkeen olevan vain v\xc3\xa4liaikainen apukeino. Ensimm\xc3\xa4isen\xc3\xa4 \xe2\x80\x9dher\xc3\xa4nneen\xc3\xa4\xe2\x80\x9d Leonard on el\xc3\xa4v\xc3\xa4 esimerkki siit\xc3\xa4, ett\xc3\xa4 \xe2\x80\x9dher\xc3\xa4\xc3\xa4minen\xe2\x80\x9d on lopulta vain v\xc3\xa4liaikaista. H\xc3\xa4nen nyk\xc3\xa4yksens\xc3\xa4 k\xc3\xa4yv\xc3\xa4t yh\xc3\xa4 silmiinpist\xc3\xa4v\xc3\xa4mmiksi, ja h\xc3\xa4n alkaa my\xc3\xb6s laahustaa k\xc3\xa4velless\xc3\xa4\xc3\xa4n. Muut potilaat joutuvat seuraamaan Leonardin tilan heikkenemist\xc3\xa4 sivusta tiet\xc3\xa4en, ett\xc3\xa4 pian heillekin k\xc3\xa4y samoin. Leonard alkaa pian k\xc3\xa4rsi\xc3\xa4 koko kehoa ravistavista krampeista, ja h\xc3\xa4n kykenee liikkumaan en\xc3\xa4\xc3\xa4 vain h\xc3\xa4din tuskin. Leonard kest\xc3\xa4\xc3\xa4 kivun kuitenkin hyvin ja pyyt\xc3\xa4\xc3\xa4 Sayeria kuvaamaan h\xc3\xa4nt\xc3\xa4 toivoen, ett\xc3\xa4 h\xc3\xa4nest\xc3\xa4 voisi joskus olla hy\xc3\xb6ty\xc3\xa4 my\xc3\xb6hempien tutkimuksien ja muiden kohtalotovereidensa kannalta. Leonard tiet\xc3\xa4\xc3\xa4 varsin hyvin, mit\xc3\xa4 h\xc3\xa4nelle on tapahtumassa, joten h\xc3\xa4n p\xc3\xa4\xc3\xa4tt\xc3\xa4\xc3\xa4 lounastaa Paulan kanssa viel\xc3\xa4 viimeisen kerran. Lounaalla Leonard kertoo Paulalle, ettei h\xc3\xa4n voi tavata t\xc3\xa4t\xc3\xa4 en\xc3\xa4\xc3\xa4. Leonard ja tri Sayer tekev\xc3\xa4t sovinnon, mink\xc3\xa4 j\xc3\xa4lkeen Leonard vajoaa pian takaisin katatoniseen tilaansa. My\xc3\xb6s muut potilaat saavat kauhukseen kohdata saman kohtalon, kun heist\xc3\xa4 jokainen vajoaa lopulta takaisin katatoniseen tilaansa huolimatta siit\xc3\xa4, ett\xc3\xa4 heid\xc3\xa4n L-Dopa-annoksiaan nostetaan jatkuvasti suuremmiksi._NEWLINE_Sayer kertoo sairaalan rahoittajille, ett\xc3\xa4 vaikka t\xc3\xa4m\xc3\xa4 \xe2\x80\x9dher\xc3\xa4\xc3\xa4minen\xe2\x80\x9d ei ollutkaan kest\xc3\xa4v\xc3\xa4, tapahtui my\xc3\xb6s er\xc3\xa4s toinen her\xc3\xa4\xc3\xa4minen: se, ett\xc3\xa4 ihminen oppii arvostamaan ja el\xc3\xa4m\xc3\xa4\xc3\xa4n omaa el\xc3\xa4m\xc3\xa4\xc3\xa4ns\xc3\xa4. Elokuva p\xc3\xa4\xc3\xa4ttyy Sayerin seistess\xc3\xa4 j\xc3\xa4lleen katatonisessa tilassa olevan Leonardin takana ouija-laudan \xc3\xa4\xc3\xa4rell\xc3\xa4. Sayerin k\xc3\xa4det ovat Leonardin k\xc3\xa4sill\xc3\xa4, jotka ovat puolestaan lep\xc3\xa4\xc3\xa4v\xc3\xa4t laudan osoittimella. Sayer toteaa: \xe2\x80\x9dAloitetaanpa.\xe2\x80\x9d\n_START_SECTION_\nArvioita\n_START_PARAGRAPH_\nVideo-oppaassa vuodelta 1994 Harri N\xc3\xa4rhi luonnehti Her\xc3\xa4\xc3\xa4misi\xc3\xa4 ajatuksia her\xc3\xa4tt\xc3\xa4v\xc3\xa4ksi draamaksi ja antoi sille nelj\xc3\xa4 t\xc3\xa4hte\xc3\xa4 viidest\xc3\xa4, mik\xc3\xa4 vastaa sanallista arviota \xe2\x80\x9derinomainen\xe2\x80\x9d.'